b'\n_START_ARTICLE_\nJari Kuusisto\n_START_PARAGRAPH_\nJari Kuusisto (s. 1962) on suomalainen tuotantotalouden tutkija ja dosentti sek\xc3\xa4 Vaasan yliopiston rehtori. H\xc3\xa4n on toiminut professorina Lappeenrannan teknillisess\xc3\xa4 yliopistossa ja University of Sussex:ssa. Lis\xc3\xa4ksi h\xc3\xa4n on toiminut vierailevana tutkija MIT Sloan School of Management:ssa. Vuonna 2015 h\xc3\xa4net valittiin viisivuotiselle kaudelle (2015\xe2\x80\x932019) Vaasan yliopiston vararehtoriksi. Maaliskuusta 2016 alkaen Kuusisto hoiti m\xc3\xa4\xc3\xa4r\xc3\xa4aikaisesti Vaasan yliopiston rehtorin virkaa Suvi Ronkaisen viransijaisena. Viransijaisuuden oli tarkoitus jatkua kes\xc3\xa4\xc3\xa4n 2017 saakka, mutta tammikuussa 2017 Kuusisto valittiin rehtoriksi Ronkaisen ja h\xc3\xa4nen toimikautensa yliopiston johdossa jatkuu vuoden 2020 loppuun saakka.\n_START_SECTION_\nAkateeminen ura\n_START_PARAGRAPH_\nJari Kuusisto opiskeli vuosina 1983\xe2\x80\x931995 Helsingin kauppakorkeakoulussa (nyk. Aalto-yliopiston kauppakorkeakoulu) ja valmistui sielt\xc3\xa4 kauppatieteen maisteriksi 1988. Sen j\xc3\xa4lkeen h\xc3\xa4n t\xc3\xa4ydensi opintojaan Lontoossa Kingstonin yliopiston pienyritt\xc3\xa4jyytt\xc3\xa4 tutkivassa tutkimuskeskuksessa (engl. Small Business Research Centre) ja v\xc3\xa4itteli Kingstonin yliopistossa tohtoriksi 1999. Kuusiston tuotantotalouden alaan kuuluva v\xc3\xa4it\xc3\xb6skirja (Entrepreneurship & Industrial Sociology) k\xc3\xa4sitteli yritt\xc3\xa4jyytt\xc3\xa4 ja teollista sosiologiaa. V\xc3\xa4it\xc3\xb6skirjan aiheena oli, \xe2\x80\x98The determinants of service capability in small manufacturing firms\xe2\x80\x99. Tutkimuksessa vertaillaan Suomalaisia ja Brittil\xc3\xa4isi\xc3\xa4 Pk-yrityksi\xc3\xa4.  _NEWLINE_Valmistuttuaan h\xc3\xa4n ty\xc3\xb6skenteli 1999\xe2\x80\x932000 Technopolis Groupissa, Brightonissa._NEWLINE_Vuonna 2003 Kuusisto nimitettiin Vaasan yliopiston Lapualla toimivan, tuotantotaloutta tutkivan SC-Research -tutkimuslaitoksen johtajaksi ja h\xc3\xa4n jatkoi teht\xc3\xa4v\xc3\xa4ss\xc3\xa4\xc3\xa4n, kunnes h\xc3\xa4net 2015 valittiin Vaasan yliopiston vararehtoriksi. Kuusiston johdolla tutkimuslaitos on tutkinut mm. innovaatioita. Innovaatiotutkimukseen osallistuivat vuonna 2012 my\xc3\xb6s Valtion teknillinen tutkimuskeskus (VTT) sek\xc3\xa4 FiDiPro-professori Luis Rubalcaba Alcal\xc3\xa1n yliopistosta Madridista._NEWLINE_Vaasan yliopiston ohella Kuusisto on ty\xc3\xb6skennellyt vierailevana luennoitsijana 2009\xe2\x80\x932010 ja 2013\xe2\x80\x932014 Massachusettsin teknillisess\xc3\xa4 korkeakoulussa (MIT) taloustiedett\xc3\xa4 tutkivassa johtamistaidon instituutissa (Sloan School of Management). _NEWLINE_Kuusisto on lis\xc3\xa4ksi Lappeenrannan teknillisen yliopiston dosentti erikoistumisaloinaan kansainv\xc3\xa4linen liiketoiminta, yritt\xc3\xa4jyys ja markkinointi.\n_START_SECTION_\nVararehtoriksi ja rehtoriksi\n_START_PARAGRAPH_\nHuhtikuussa 2015 Kuusisto valittiin Vaasan yliopiston vararehtoriksi viisivuotiselle virkakaudelle 2015\xe2\x80\x932019. Virka oli tuolloin viel\xc3\xa4 uusi. Vararehtorin vastuulla on Vaasan yliopiston tutkimustoiminnan ja tutkijoiden koulutuksen kehitt\xc3\xa4minen. Kuusiston teht\xc3\xa4viin kuuluu my\xc3\xb6s yliopistonsa edustaminen erilaisissa tutkimukseen ja opetukseen liittyviss\xc3\xa4 verkostoissa. _NEWLINE_Vaasan yliopiston rehtori Suvi Ronkainen oli ehtinyt vuonna 2015 hoitaa rehtorin virkaa vain puoli vuotta, kun h\xc3\xa4n sairastui vakavasti kes\xc3\xa4ll\xc3\xa4 2015. Jari Kuusisto hoiti h\xc3\xa4nen sairauslomansa aikana viransijaisena rehtorin teht\xc3\xa4vi\xc3\xa4. Ronkainen pystyi palaamaan takaisin ty\xc3\xb6h\xc3\xb6n v\xc3\xa4h\xc3\xa4ksi aikaa vuoden 2016 alussa. Vaasan yliopiston hallituksen p\xc3\xa4\xc3\xa4t\xc3\xb6ksell\xc3\xa4 Ronkainen maaliskuusta 2016 l\xc3\xa4htien toimi osa-aikaisesti rehtorinkanslian erityisasiantuntijana, joka valmistelee yliopiston toiminnan uudistuksia. Vaasan yliopiston hallitus nimitti Kuusiston hoitamaan rehtorin teht\xc3\xa4vi\xc3\xa4 m\xc3\xa4\xc3\xa4r\xc3\xa4aikaisesti maaliskuun alusta 2016 alkaen. Aluksi toimikauden oli m\xc3\xa4\xc3\xa4r\xc3\xa4 p\xc3\xa4\xc3\xa4tty\xc3\xa4 kes\xc3\xa4kuussa 2016, mutta yliopiston hallitus jatkoi m\xc3\xa4\xc3\xa4r\xc3\xa4aikaisuutta kes\xc3\xa4kuuhun 2017 asti._NEWLINE_Kuusiston rehtorikaudella Vaasan yliopiston toiminta muuttuu merkitt\xc3\xa4v\xc3\xa4sti. Esimerkiksi kielten (englannin, saksan, pohjoismaisten kielten sek\xc3\xa4 nykysuomen) tutkintokoulutus Vaasan yliopistossa p\xc3\xa4\xc3\xa4ttyy. Vuonna 2016 solmitun aiesopimuksen mukaisesti kielten tutkintokoulutus ja kielten tutkimus siirtyy Vaasasta Jyv\xc3\xa4skyl\xc3\xa4n yliopistoon elokuussa 2017. Uudistuksen valmistelu aloitettiin syksyll\xc3\xa4 2016. Hanke on osa laajempaa uudistusta. Sen tavoitteena on Vaasan yliopiston toiminnan keskitt\xc3\xa4minen yliopiston omiin vahvoihin aloihin, joita ovat energia, johtaminen ja rahoitus. Kuusistolla on rehtorina keskeinen rooli uudistusten suunnittelussa ja toteuttamisessa._NEWLINE_Tammikuussa 2017 Kuusisto valittiin Vaasan yliopiston rehtoriksi vuoden 2020 loppuun saakka ulottuksikaudeksi Ronkaisen sairaudesta toipumisen jatkuttua oletettua pidemp\xc3\xa4\xc3\xa4n.\n_START_SECTION_\nTutkimusura\n_START_PARAGRAPH_\nTuotantotalouden tutkijana Kuusisto on erikoistunut innovaatioiden tutkimukseen. H\xc3\xa4n ty\xc3\xb6skenteli Lappeenrannan teknillisess\xc3\xa4 yliopistossa vuonna 2010 toteutetussa Tekesin koordinoimassa InFi-tutkimusprojektissa, joka oli osa laajempaa Kysynt\xc3\xa4- ja k\xc3\xa4ytt\xc3\xa4j\xc3\xa4l\xc3\xa4ht\xc3\xb6isen innovaatiotoiminnan ty\xc3\xb6kalut ja monitorointi -kampanjaa. Projektin tavoitteena oli koota uutta tietoa kuluttajien osallistumisesta innovaatiotoimintaan. Tutkimuksessa haastateltiin yli 3000 henkil\xc3\xb6\xc3\xa4 ja tulosten pohjalta pyrittiin kehitt\xc3\xa4m\xc3\xa4\xc3\xa4n uusia indikaattoreita, jotka kuvaisivat k\xc3\xa4ytt\xc3\xa4jien osallistumista innovaatiotoimintaan.\n_START_SECTION_\nYritystoiminta\n_START_PARAGRAPH_\nAkateemisen uran ohella Kuusisto on toiminut tutkimus- ja innovaatiopolitiikan konsultointia harjoittavan European Touch Oy:n toimitusjohtajana vuodesta 1995.'